รัฐบาลไทย-ข่าวทำเนียบรัฐบาล-ปลัดมหาดไทยลงพื้นที่ตรวจติดตามการขับเคลื่อนแก้ปัญหายาเสพติด "คอนสวรรค์ โมเดล" เน้นย้ำ ต้องมี "ทีมงาน" ติดตามถามไถ่ หนุนเสริมการสร้างงาน สร้างอาชีพ ให้กับผู้ผ่านการฟื้นฟู
วันศุกร์ที่ 22 กันยายน 2566
22/09/2566
ปลัดมหาดไทยลงพื้นที่ตรวจติดตามการขับเคลื่อนแก้ปัญหายาเสพติด "คอนสวรรค์ โมเดล" เน้นย้ํา ต้องมี "ทีมงาน" ติดตามถามไถ่ หนุนเสริมการสร้างงาน สร้างอาชีพ ให้กับผู้ผ่านการฟื้นฟู
ปลัดมหาดไทยลงพื้นที่ตรวจติดตามการขับเคลื่อนแก้ปัญหายาเสพติด "คอนสวรรค์ โมเดล" เน้นย้ํา ต้องมี "ทีมงาน" ติดตามถามไถ่ หนุนเสริมการสร้างงาน สร้างอาชีพ ให้กับผู้ผ่านการฟื้นฟู พร้อมทั้งต้องช่วยกันสืบเสาะหาข้อมูลแจ้งต่อผู้นําพื้นที่ เพื่อปราบปรามยาเสพติด
ปลัดมหาดไทยลงพื้นที่ตรวจติดตามการขับเคลื่อนแก้ปัญหายาเสพติด "คอนสวรรค์ โมเดล" เน้นย้ํา ต้องมี "ทีมงาน" ติดตามถามไถ่ หนุนเสริมการสร้างงาน สร้างอาชีพ ให้กับผู้ผ่านการฟื้นฟู พร้อมทั้งต้องช่วยกันสืบเสาะหาข้อมูลแจ้งต่อผู้นําพื้นที่ เพื่อปราบปรามยาเสพติดให้หมดไปอย่างยั่งยืน
วันนี้ (22 ก.ย. 66) เวลา 08.45 น. ที่ศูนย์ฟื้นฟูสภาพทางสังคมจังหวัดชัยภูมิ สาขาอําเภอคอนสวรรค์ นายสุทธิพงษ์ จุลเจริญ ปลัดกระทรวงมหาดไทย ตรวจติดตามการแก้ไขปัญหายาเสพติด "คอนสวรรค์ โมเดล" ด้วยการบําบัดรักษาผู้ติดยาเสพติดในรูปแบบ "มินิธัญญารักษ์" ตามโครงการพัฒนารูปแบบการบําบัดรักษาและฟื้นฟูสมรรถภาพผู้ติดยาและสารเสพติดระยะยาวในโรงพยาบาลชุมชน โดยมี นายสมศักดิ์ เจริญไพฑูรย์ รองอธิบดีกรมการปกครอง นายวิฑูรย์ นวลนุกูล รองอธิบดีกรมการพัฒนาชุมชน นายรัฐพล นราดิศร รองอธิบดีกรมป้องกันและบรรเทาสาธารณภัย นายเอกวิทย์ มีเพียร รองอธิบดีกรมส่งเสริมการปกครองท้องถิ่น โดยมี นายโสภณ สุวรรณรัตน์ ผู้ว่าราชการจังหวัดชัยภูมิ นายสมบัติ ไตรศักดิ์ รองผู้ว่าราชการจังหวัดชัยภูมิ นายสุชาติ อยู่เจริญ นายอําเภอคอนสวรรค์ แพทย์หญิงศรัญญา พันธุ์ทอง ผู้อํานวยการโรงพยาบาลคอนสวรรค์ พร้อมด้วยหัวหน้าส่วนราชการ ผู้นําท้องที่ ผู้บริหารองค์กรปกครองส่วนท้องถิ่น และภาคีเครือข่าย ร่วมในการตรวจเยี่ยม
นายสุทธิพงษ์ จุลเจริญ ปลัดกระทรวงมหาดไทย กล่าวว่า ตนดีใจที่ได้มาเยี่ยมเยียนและให้กําลังใจข้าราชการของอําเภอคอนสวรรค์ จังหวัดชัยภูมิ ผู้มีความมุ่งมั่นตั้งใจทําหน้าที่ข้าราชการที่ดีในพระบาทสมเด็จพระเจ้าอยู่หัว ทั้งท่านนายอําเภอผู้เป็นหัวเรี่ยวหัวแรง และทีมงานของท่านนายอําเภอ โดยเฉพาะอย่างยิ่ง แพทย์หญิงศรัญญา พันธุ์ทอง ผู้อํานวยการโรงพยาบาลคอนสวรรค์ ซึ่งเป็นเรื่องที่น่ายินดีว่า การแก้ไขปัญหายาเสพติด "คอนสวรรค์ โมเดล" ด้วยการบําบัดรักษาผู้ติดยาเสพติดในรูปแบบ "มินิธัญญารักษ์" สามารถทําให้เกิดผลสําเร็จ คือ ลูกหลานคนคอนสวรรค์ที่หลงผิดไปเสพยาเสพติด ติดยาเสพติด ได้รับการบําบัดรักษาและฟื้นฟูสภาพทางสังคม ด้วยกําลังใจ ด้วยความร่วมไม้ร่วมมือของภาคีเครือข่ายในพื้นที่ ที่ต่างมีเป้าหมายเดียวกันกับท่านนายอําเภอสุชาติ อยู่เจริญ นายอําเภอคอนสวรรค์ คือ การทําให้อําเภอคอนสวรรค์เป็น "อําเภอสีขาว"
"รัฐบาลภายใต้การนําของนายเศรษฐา ทวีสิน นายกรัฐมนตรี มีนโยบายในการปราบปรามยาเสพติด และบําบัดรักษาคนที่ติดยาเสพติด เพราะคนติดยาไม่ใช่คนร้าย แต่เป็นผู้ป่วย ที่ต้องช่วยกันบําบัดรักษาและฟื้นฟู ซึ่งกระทรวงมหาดไทย ภายใต้การนําของ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย ได้มอบนโยบายการแก้ไขปัญหายาเสพติดให้กับผู้ว่าราชการจังหวัดทั่วประเทศ เมื่อวันที่ 18 กันยายน 2566 ด้วยการกําหนดเป็นมาตรการเชิงรุก ที่เน้นป้องกันไม่ใช่ปราบปราม และกําหนดตัวชี้วัดการดําเนินงานที่ชัดเจน โดยผู้ใหญ่บ้าน กํานัน นายอําเภอ ผู้ว่าราชการจังหวัด ต้องรับผิดชอบ หากมียาเสพติดในพื้นที่ ผู้รับผิดชอบเขตพื้นที่ต้องรับผิดชอบและรับผิดทางวินัย ฝ่ายปกครองต้อง "ทํางานเชิงรุกและเชิงรบ" เพื่อป้องกันยาเสพติดเข้าพื้นที่ตนเอง และต้องมองว่าลูกบ้านคือลูกของเรา เราป้องกันลูกของเราอย่างไร ต้องป้องกันลูกบ้านแบบนั้น ใครเอายาเสพติดเข้าบ้านเรา เราจะจัดการเด็ดขาดอย่างไร ถ้าทุกพื้นที่ป้องกันได้ ยาเสพติดจะไม่มีที่อยู่ในประเทศไทย" นายสุทธิพงษ์ฯ กล่าวในช่วงต้น
นายสุทธิพงษ์ จุลเจริญ ปลัดกระทรวงมหาดไทย ได้กล่าวอีกว่า การแก้ไขปัญหายาเสพติดเป็นเรื่องที่สําคัญที่เราทุกภาคส่วนจะต้องช่วยกันในการป้องกันและปราบปราม โดยให้ความสําคัญกับผู้ที่หลงผิดไปติดยาเสพติดว่า คือ "ผู้ป่วย" ซึ่งเจ้าตัวเองต้องเห็นความสําคัญของการรักษาอาการป่วยของตนเองให้หายป่วยโดยเร็ว ซึ่งไม่ว่าจะไปติดยาเสพติดด้วยเหตุผลอะไรก็ต้องรักษา เราต้องรู้ว่ายาเสพติดเป็นเหมือนเชื้อโรค ถ้าเอาเชื้อโรคเข้าสู่ร่างกายก็จะทําให้เกิดการเจ็บไข้ได้ป่วย ซึ่งการรักษานอกจากเจ้าตัวจะเต็มใจมารักษาแล้ว "กําลังใจ" เป็นสิ่งที่สําคัญ ควบคู่กับการที่เจ้าตัวต้อง "มีสติ" ระลึกนึกถึงคุณพ่อ คุณแม่ ปู่ ย่า ตา ยาย คนที่เรารักที่อยู่ที่บ้าน และต้องมี "จิตใจที่เข้มแข็ง" ขณะเดียวกันภาคราชการก็ต้องบูรณาการทีมงาน เห็นสมาชิกในหมู่บ้าน/ชุมชน เป็นญาติในสายเลือด ที่ลูกหลานของสมาชิกในชุมชนก็คือลูกหลานของเรา ถ้าครอบครัวของพวกเขาไม่มีความสุข พวกเราทุกคนก็จะไม่มีความสุข จึงต้องช่วยกันทําให้สังคมนี้ปลอดยาเสพติด ทําให้คนที่หลงผิดได้รับการบําบัดรักษาและฟื้นฟูสภาพทางสังคม ให้มีจิตใจที่เข้มแข็ง กลับมาใช้ชีวิตเป็นคนดีร่วมกับคนในสังคมได้
"..ขอฝากนายอําเภอคอนสวรรค์ว่า ความท้าทาย คือ ไม่มีใครเชื่อว่าเราจะทําให้อําเภอคอนสวรรค์เป็นอําเภอสีขาวได้ ทําให้คนที่หลงผิดติดยาเสพติดกลับมาเป็นคนดีได้ หาคนเชื่อยาก เพราะคนไทยติดกับภาพที่สะท้อนออกมาเฉกเช่นละครเรื่อง "น้ําพุ" ที่ในท้ายที่สุดเจ้าตัวก็หันกลับไปใช้ยาเสพติดจนกระทั่งต้องตาย ซึ่งเรื่องใหญ่ คือ เราต้องทําให้ศูนย์ฟื้นฟูสภาพทางสังคม นอกจากจะทําให้ลูกหลานหายป่วยและไม่กลับไปยุ่งเกี่ยวกับยาเสพติดอีกแล้ว เราต้องมี "ทีมที่เข้มแข็ง" หรืออาจเรียกว่า "ทีมเยี่ยมเยียนให้กําลังใจ" ซึ่งเป็นทีมภาคีเครือข่ายแบบบูรณาการในการที่จะไปช่วยทําให้เกิดการพัฒนาคุณภาพชีวิตที่ดีอย่างยั่งยืนในพื้นที่หมู่บ้าน/ชุมชน ทําให้เป็นหมู่บ้านยั่งยืน (Sustainable Village) ซึ่งเรื่องใหญ่ที่ท่านผู้ว่าราชการจังหวัด ท่านนายอําเภอ ท่านนายกเทศมนตรี ท่านนายกองค์การบริหารส่วนตําบล และกํานัน ผู้ใหญ่บ้าน ต้องผนึกกําลังกับทีมให้เป็น "ทีมบูรณาการบําบัดทุกข์ บํารุงสุข แบบยั่งยืน ประจําตําบล/หมู่บ้าน" ให้มีความเข้มแข็งและมีลักษณะการทํางานแบบรองเท้าสึกก่อนกางเกงขาด ด้วยการโน้มตัวลงไปหาพี่น้องประชาชนเพื่อที่จะได้ถือโอกาสไปดูลูกหลานที่ผ่านการฟื้นฟูสภาพทางสังคม ไปเยี่ยม ไปให้กําลังใจ และไปดูว่ายังมีความเข้มแข็งมากน้อยแค่ไหนหรือไปพบเจอกับสภาพปัญหาใดเพิ่มเติม จะได้รีบช่วยเหลือกัน และเสริมสร้างความเข้มแข็งให้กับชีวิต ด้วยการสร้างความมั่นคงทางอาหารตามพระราชดําริของสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี "โครงการ บ้านนี้มีรัก ปลูกผักกินเอง" และ "โครงการ ทางนี้มีผล ผู้คนรักกัน" ปลูกพืชผักสวนครัว พืชสมุนไพร เลี้ยงเป็ด เลี้ยงไก่ เลี้ยงกบ เลี้ยงเขียด เลี้ยงจิ้งหรีด เลี้ยงไส้เดือน และชักชวนกันไปใช้พื้นที่วัด ไปใช้โรงเรียน ใช้พื้นที่สาธารณะ ช่วยกันเอามื้อสามัคคี และทําในสิ่งที่ดีในพื้นที่ ควบคู่กับต้องช่วยกันเป็นผู้ไปเสาะแสวงหาข้อมูลข่าวสาร หาข่าวมาบอกกํานัน ผู้ใหญ่บ้าน ปลัดอําเภอ นายอําเภอ เพื่อจัดการกับปัญหายาเสพติด และต้องช่วยกันสร้างระบบความเข้มแข็งของชุมชนที่เรียกว่า "ระบบคุ้มบ้าน" ที่กําลังจะหายไป เพราะคนอยู่แบบตัวใครตัวมัน เราต้องนําระบบคุ้มกลับมา ช่วยกันดูแลเพื่อนบ้านที่อยู่บ้านใกล้เรือนเคียง มีการแบ่งหน้าที่กันเป็นหัวหน้าคุ้ม ช่วยกันดูแลสมาชิกในคุ้ม คือ ครัวเรือนต่าง ๆ ให้มีคุณภาพชีวิตที่ดี และร่วมกันคิด ร่วมกันพูดคุย ร่วมกันทํา ร่วมกันแก้ไขปัญหา อันจะทําให้เกิดการร่วมกันรับประโยชน์ และหากเราทําอย่างจริงจังเหมือนกับที่คอนสวรรค์ทําอยู่ การแก้ไขปัญหาก็จะแก้ไขได้ เพราะความสําเร็จอยู่ที่อําเภอ จุดแตกหักอยู่ที่หมู่บ้าน และสําหรับท่านนายอําเภอคอนสวรรค์ และผู้ที่กําลังจะเกษียณอายุราชการในวันที่ 1 ตุลาคม 2566 ขอให้ท่านไม่ได้เกษียณจากการมุ่งมั่นทําความดี ทําประโยชน์เพื่อส่วนรวม ด้วยการช่วยกันสร้างสรรค์สิ่งที่ดีให้กับพื้นที่ให้กับลูกหลาน และขอให้ท่านผู้ว่าราชการจังหวัดชัยภูมิได้นําตัวอย่างดี ๆ "คอนสวรรค์ โมเดล" ไปขยายผลอําเภอต่าง ๆ ต่อไป.." นายสุทธิพงษ์ฯ กล่าวเพิ่มเติม
นายสุชาติ อยู่เจริญ นายอําเภอคอนสวรรค์ กล่าวว่า ที่ทําการปกครองอําเภอคอนสวรรค์ได้ดําเนินการจัดตั้งศูนย์ฟื้นฟูสภาพทางสังคมจังหวัดชัยภูมิ สาขาอําเภอคอนสวรรค์ ตามนโยบายของรัฐบาลและกระทรวงมหาดไทย ตั้งแต่วันที่ 14 กุมภาพันธ์ 2566 โดยใช้อาคารกองร้อยอาสารักษาดินแดนอําเภอคอนสวรรค์ที่ 8 ดําเนินการจัดตั้งสถานรักษาผู้ติดสารเสพติดในรูปแบบ "มินิธัญญารักษ์" โดยบูรณาการร่วมกับหน่วยงานต่าง ๆ ที่ได้เข้ามาสนับสนุนดําเนินการรักษาและฟื้นฟูทางสังคมผู้ติดยาเสพติด ได้แก่ โรงพยาบาลคอนสวรรค์ สํานักงานสาธารณสุขอําเภอ สํานักงานเกษตรอําเภอ สํานักงานปศุสัตว์อําเภอ สํานักงานพัฒนาชุมชนอําเภอ ศูนย์ส่งเสริมการเรียนรู้อําเภอ เทศบาล และองค์กรปกครองส่วนท้องถิ่นในพื้นที่ พร้อมทั้งมีการจัดตั้งศูนย์ฟื้นฟูสภาพทางสังคมขององค์กรปกครองส่วนท้องถิ่น จํานวน 10 แห่ง ครบทุกพื้นที่
พญ.ศรัญญา พันธุ์ทอง ผู้อํานวยการโรงพยาบาลคอนสวรรค์ กล่าวว่า เราพบว่าประเทศไทยมีครัวเรือนที่ใช้ยาเสพติดถึง 2 ล้านคน และพบผู้เสพ 4.5 แสนคน ทําให้เราต้องตระหนักถึงความรุนแรง แต่เมื่อสํารวจเตียงสําหรับการรักษาพยาบาลบําบัดฟื้นฟูทั้งประเทศแค่ 6,703 เตียง ซึ่งในปีที่ผ่านมา มีผู้สามารถเข้ารับการบําบัดรักษาได้เพียงแค่ 170,000 คน คิดเป็น 38% ส่วนอีก 62% เป็นผู้ที่ต้องการการบําบัดแต่ไม่มีโอกาส จึงเกิดนโยบายในการจัดตั้งศูนย์บําบัดรักษาผู้ติดยาเสพติดในรูปแบบ "มินิธัญญารักษ์" ตามโครงการพัฒนารูปแบบการบําบัดรักษาและฟื้นฟูสมรรถภาพผู้ติดยาและสารเสพติดระยะยาวในโรงพยาบาลชุมชน โดยมีแม่ข่าย คือ โรงพยาบาลธัญญารักษ์ ซึ่งทั่วประเทศมีเพียง 6 แห่ง ซึ่งจัดตั้งแห่งแรกอยู่ที่อําเภอกุดชุม จังหวัดยโสธร
"โรงพยาบาลคอนสวรรค์ก็ประสบปัญหาในเรื่องของการต้องดูแลผู้ป่วยที่มากขึ้นเรื่อย ๆ และการส่งต่อผู้ป่วยเข้ารับการบําบัดยากมาก เพราะโรงพยาบาลทั่วไป โรงพยาบาลศูนย์ก็เตียงเต็ม จึงได้หารือกับคณะกรรมการพัฒนาคุณภาพชีวิตระดับอําเภอ (พชอ.) โดยมีนายอําเภอคอนสวรรค์เป็นผู้นํา ยกขึ้นเป็นวาระสําคัญของอําเภอ จึงเกิดเป็น "คอนสวรรค์ โมเดล" และเปิดศูนย์แห่งนี้ตั้งแต่วันที่ 14 กุมภาพันธ์ 2566 รวมเป็นเวลา 7 เดือน ใช้หลักสูตร 90 วัน โดยการมีส่วนร่วมจากทุกภาคส่วน ส่งเสริมอาชีพ คือ ปลูกผัก เลี้ยงไก่ ทําขนม งานจักสาน พรมเช็ดเท้า การออกกําลังกาย ฝึกสมรรถภาพ เล่นกีต้าร์ ร้องเพลง ทําวัตรสวดมนต์ นั่งสมาธิ ทําให้ทุกคนมีจิตใจที่ผ่อนคลายและสงบ นอกจากนี้กําหนดให้ผู้ปกครองสามารถเยี่ยมได้ทุกวันเสาร์-อาทิตย์ ขณะนี้มีผู้เข้ารับการบําบัดแล้ว 30 คน โดยจบหลักสูตรไปแล้วรุ่นที่ 1 จํานวน 6 คนและรุ่นที่ 2 จํานวน 8 คน รวม 14 คน และคณะกรรมการได้กําหนดแผนในการติดตามภายหลังการฟื้นฟูสภาพทางสังคม ด้วยการร่วมกับภาคส่วนต่าง ๆ หาอาชีพและติดตามดูแลช่วยเหลือที่บ้านต่อไป” พญ.ศรัญญาฯ กล่าวส่งท้าย